朝鮮王朝実録/哲宗実録/附録/哀冊文


日本語訳

原文
哀冊文:維歲次癸亥十二月癸酉朔初八日庚辰, 皇叔考哲宗熙倫正極粹德純聖文顯武成獻仁英孝大王昇遐于昌德宮之正寢, 越明年甲子四月辛未朔初七日丁丑, 永遷于睿陵, 禮也。 虬漏沈咽, 龍㡛悠揚。 衛儀兮森列吉仗, 瞻依兮若近耿光。 何靈景之莫駐。’ 緊仙鄕之靡及。 是日雲憺而風凄, 萬姓雷號而雨泣。 惟我主上殿下, 踐阼行禮, 辭紼纏慟, 愴登假之寢邈, 屬下臣而載頌, 其詞曰。 ‘支于英廟, 維嚳於軒。 天縱岐嶷, 眎我純元。 龍德在田, 爰勞于外 碭彩舂氣, 常有蔥靄。 痛矣屠維, 國勢岌嶪, 簾命維新, 有奕軨獵。 四條義方, 入泰慈訓, 垂拱而治。 勤學好問, 浩浩其性, 渾然乃成, 不偏不倚, 惟一惟精。 孝爲天植, 粤自沖齡居千乘尊, 篤行閔曾。 長樂萬歲, 觥稱玉鏤, 寵秩恩第, 以及耆舊。 春暉不淹, 恃舛卒鞠。 菓慕堯羹, 饍慼滕粥。 誠信勿悔, 躬詣佳城, 在古懿辟, 所未嘗行。 祖功純考文謨武烈世獻憲宗殷廟漢室。 控晣燕稗, 載闡璿系, 遵先回謙, 有辭萬世。 寢園遷灤, 斷自睿聖, 廟宮烝嘗。 以禮以敬。 安民一念, 發爲心畫, 揩前萬里, 有煥楣刻。 蠲租發帑, 歲荒猶康, 墊斯懷保, 沴必弭禳。 庭策三政, 咨爾賢良。 酪推燒羊, 葠邁弛茶。 儉以禔德, 務祛芬華, 雉裘晉武露臺漢文將營而罷, 旣獻而焚, 孰如我后? 蕩無能名。 延英日講, 禮敦弓旌。 徠諫崇績, 採隱恤刑。 旰宵憂勤, 廈氈都, 兪虛雲若歛。 稽古唐、虞, 比歲金禳, 迄用上瑞。 康莊謳謠, 昭德之致, 大猷方升, 茀祿如川。 春秋鼎盛, 榮衛無愆, 貯岡陵之遐祝, 忍皇天之降割? 弓劍兮莫攀, 黼綴兮徒設。 哀冤號咷, 一日八域。 於戲! 不忘。 至善盛德, 嗚呼! 哀哉。 穆珠旒兮安仰, 僾玉音之彌遠。 厚夜漫兮無復, 朝眞遊漠兮幾時返, 理難諶斯。 仁何無壽? 號蒼旻而莫應, 質黃神而靡究。 嗚呼! 哀哉。 儵焉邃古, 逝者居諸。 臚唱依俙兮, 戒衛警蹕逶遲兮導輿。 禮制奄屆於五月, 天序遽屬於二載。 愴愴焉望之如復見, 皇皇然惟有萬行淚。 視此引輓之祖道, 伊昔迎鑾之都門。 緜邈兮梧雲逗, 窈冥兮梅雨飜。 嗚呼! 哀哉。 天作高山, 龍蟠鳳騰。 接群望於神京, 蔭翠柏於二陵。 曾羽旄之有臨, 諗星土之允臧。 是爲萬年之宅, 若待聖人之藏。 嗚呼! 哀哉。 方素廞之于邁, 瞻紫闥而夷猶。 雖音徽之永隔, 庶衣冠之出遊。 像寶座於玉隊, 假銅戺於雲阡。 述德媺之克哲克睿, 託金石而愈久愈傳。 嗚呼! 哀哉。【議政府左參贊李敦榮製。】 

【太白山史庫本】9本1巻3章B面

【影印本】48本666面

012